# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Newid Hinsawdd** |
| **DYDDIAD** | **07 Mehefin 2022** |
| **GAN** | **Julie James, Y Gweinidog Newid Hinsawdd** |

Mae'r datganiad hwn yn rhoi'r wybodaeth ddiweddaraf i'r Senedd am ein data allyriadau nwyon tŷ gwydr diweddaraf, cyhoeddi ein *Cynllun Ymgysylltu Newid yn yr Hinsawdd* diweddaraf ac *Adroddiad Sero Net y Sector Cyhoeddus yng Nghymru: Llinell sylfaen ac argymhellion*.

Mae Llywodraeth Cymru yn cydnabod yr heriau sy'n wynebu ein cymunedau ar hyn o bryd. Yn y cyd-destun hwn, mae angen inni lynu’n arbennig o agos wrth ein gwerthoedd a'n hegwyddorion arweiniol. Nododd y Rhaglen Lywodraethu sut y byddai cyfiawnder cymdeithasol a mynd i'r afael â'r argyfwng hinsawdd wrth wraidd ein gweithredoedd dros dymor y Senedd hon, ac ar y mater olaf hwn yr hoffwn roi'r wybodaeth ddiweddaraf i'r aelodau heddiw.

Mae hon yn flwyddyn bwysig ac mae'r **data allyriadau a gyhoeddwyd** heddiw ([Adroddiadau - NAEI, y DU (beis.gov.uk)](https://naei.beis.gov.uk/reports/reports?report_id=1080), yn dangos ein bod yn debygol o gyrraedd ein cyllideb garbon gyntaf (2016-2020) a’n targed 2020. Yn 2020 gostyngodd allyriadau nwyon tŷ gwydr Cymru o 40% o'i gymharu â'n blwyddyn llinell sylfaen, gan ragori ar ein targed interim 2020, sef gostyngiad o 27%[[1]](#footnote-1). Ar gyfer ein cyllideb garbon gyntaf, gwnaethom osod targed cyfreithiol o sicrhau gostyngiad cyfartalog o 23%[[2]](#footnote-2). Mae hyn yn cyfateb i gyfanswm yr allyriadau dros Gyllideb Garbon 1 (CB1) o 213 MTCO2e. Mae'r data diweddaraf yn cadarnhau bod allyriadau CB1 yn 199 MTCO2e, ac rydym yn debygol o fod wedi perfformio'n well na'n targed o 13.7 MTCO2e (gostyngiad cyfartalog o 28% dros CB1).

Mae'r ffigurau hyn yn seiliedig ar y data crai a gyhoeddwyd heddiw ac maent yn nodi perfformiad tebygol. Bydd Cyfrif Allyriadau Net Cymru llawn, y seilir ein targedau cyfreithiol arno, yn cael ei gyhoeddi yn **ein Datganiad Cynnydd deddfwriaethol**, ym mis Rhagfyr, gan ddangos yn dryloyw’r dadansoddiad o'r data, y dewisiadau cyfrifyddu carbon terfynol a'r cynnydd mewn perthynas â'n Cynllun cyntaf [Ffyniant i Bawb: Cymru Carbon Isel](https://llyw.cymru/ffyniant-i-bawb-cymru-carbon-isel-cymru). Bydd y Datganiad hefyd yn edrych yn ehangach, gan ddarparu'r asesiad cyntaf o'r allyriadau a gynhyrchir nid yn unig yng Nghymru, ond a gynhyrchir *gan* Gymru drwy'r nwyddau a'r gwasanaethau a ddefnyddiwn. Dim ond drwy ystyried y darlun ehangach hwn ac ysgwyddo ein cyfrifoldeb byd-eang y gallwn wirioneddol ddiogelu ein byd gwerthfawr ar gyfer cenedlaethau'r dyfodol.

Fodd bynnag, yn fyd-eang, mae angen gwneud mwy. Mae adroddiadau diweddaraf y Panel Rhynglywodraethol ar y Newid yn yr Hinsawdd (IPCC), a ysgrifennwyd ac a gytunwyd gan wyddonwyr ar draws 195 o wledydd, yn dweud wrthym fod angen mwy o weithredu, ac y bydd y diffyg gweithredu ar yr argyfyngau hinsawdd a natur yn costio llawer mwy i ni yn y tymor hir. Rhaid i’r 2020au fod yn ddegawd o weithredu. Bydd lleihau allyriadau yn fwy yn y degawd hwn nag mewn unrhyw gyfnod o ddeng mlynedd blaenorol yn her aruthrol ac efallai y bydd angen i ni wneud dewisiadau anodd, er mwyn peidio â pheryglu lles cenedlaethau'r dyfodol.

Ni all y Llywodraeth fynd i'r afael â'r her hon ar ei phen ei hun. Ym mis Hydref fe wnaethom nodi ein cynllun ar gyfer Cymru gyfan, sef *Cymru Sero Net (Cyllideb garbon 2, 2021-2025)* i ddangos sut y mae angen i bawb chwarae eu rhan. Mae'r cynllun yn nodi 123 o bolisïau a chynigion gan y Llywodraeth ochr yn ochr â'r ymrwymiadau a'r camau y mae angen i ni eu gweld gan fusnesau, gan gymunedau a chan Lywodraeth y DU. Mae'r gwaith eisoes yn mynd rhagddo – gyda’r adroddiad ar yr adolygiad ffyrdd ar y gweill yn ddiweddarach eleni, gyda'r papur gwyn ar ddyfodol bysiau wedi’i gyhoeddi, ymgynghoriad ar ddyfodol y rhaglen Cartrefi Clyd wedi'i gwblhau a dau gynllun garddwriaethol yn cael eu gweithredu. Yn y Cynllun, rydym hefyd wedi ymrwymo i gyhoeddi [Cynllun Ymgysylltu](https://llyw.cymru/dull-ymgysylltu-o-amgylch-y-newid-yn-yr-hinsawdd-2022-26) â rhanddeiliaid sydd wedi’i ddiwygio, ac mae'n bleser gennyf ei lansio heddiw.

Bydd y Cynllun Ymgysylltu newydd yn cynyddu ymhellach y momentwm sy'n adeiladu ledled Cymru. Bydd yn cryfhau'r cydweithio ar bob maes gweithredu i fynd i’r afael â newid hinsawdd – o ran lleihau allyriadau ac ymaddasu i'r newid hinsawdd. Mae'r Cynllun Ymgysylltu wedi'i gynllunio i sicrhau bod rhanddeiliaid yn ymgysylltu'n amserol ac yn effeithiol ar faterion sy'n ymwneud â newid hinsawdd. Mae’n tynnu sylw at gyfleoedd ar gyfer ymgysylltu â pholisi ac ymgynghoriadau, gan geisio casglu mewnbwn gan y rhai sydd agosaf at realiti'r materion dan sylw. Fe'i cynlluniwyd hefyd i gryfhau cynghrair Tîm Cymru wrth i ni fynd i'r afael â'r argyfwng hinsawdd, hyrwyddo'r Ymgyrch Adduned a phedair Galwad am Weithredu fel y gall pawb weld y rhan sydd ganddynt i'w chwarae, a rhannu hynny.

Mae'n bwysig bod Llywodraeth Cymru a'r sector cyhoeddus yn dangos arweiniad drwyddi draw. Heddiw, mae'n bleser gennyf hefyd gyhoeddi, yn unol â'r ymrwymiad a wnaed yn *Cymru Sero Net*, yr adroddiadcyntaf[*Sero Net y Sector Cyhoeddus yng Nghymru: Llinell sylfaen ac argymhellion*](https://llyw.cymru/data-ac-argymhellion-sero-net-y-sector-cyhoeddus), sy'n amcangyfrif yr ystod lawn o allyriadau ddaw’n uniongyrchol gan y sector cyhoeddus ac sydd wedi'u hysgogi gan y sector cyhoeddus wrth ddarparu gwasanaethau i bobl Cymru. Mae'r adroddiad nodedig hwn yn crynhoi'r data a'r canfyddiadau o'r flwyddyn gyntaf o adrodd gwirfoddol ar draws y sector cyhoeddus, gan ein helpu i ddyfnhau ein dealltwriaeth o'r sector wrth fynd i'r afael â'r argyfwng hinsawdd. Bydd y sylfaen dystiolaeth newydd hon yn hanfodol o ran datgelu'r camau gweithredu sy'n sicrhau Cymru fwy ffyniannus ochr yn ochr â Chymru lanach a gwyrddach, gan ddefnyddio pob punt o arian cyhoeddus i fynd i’r afael â dwy nod Llywodraeth Cymru. Hoffwn gydnabod yr ymrwymiad a ddangoswyd gan y rhan fwyaf o gyrff cyhoeddus yng Nghymru i gyrraedd y garreg filltir hon. Rwyf hefyd yn annog y byrddau iechyd, awdurdodau lleol, prifysgolion, gwasanaethau tân, Parciau Cenedlaethol a chyrff cyhoeddus eraill o fewn y cwmpas i weithio gyda Llywodraeth Cymru i leihau allyriadau ochr yn ochr â gwella'r modd y darperir gwasanaethau hanfodol i ddinasyddion Cymru.

Er y bydd y daith tuag at genedl Gymreig ddatgarbonedig, sy'n gallu gwrthsefyll newid hinsawdd, yn hir ac yn llawn dewisiadau anodd, mae heddiw'n gam cadarnhaol ar y ffordd i Gymru lanach, gryfach a mwy ffyniannus.

1. O flwyddyn sylfaen 1990 [↑](#footnote-ref-1)
2. O’i gymharu â blwyddyn sylfaen 1990 [↑](#footnote-ref-2)